Sotu kdaw bè yó,
bud hegfan Jisas bè yó kem gel lemolò du ditu bè Lanaw Tibiryas.
Ni sii yóm kmò kehegfanen bélê le.
Lemwót le Simun Pitér slomong le Tumas (yóm gel niba le Héng) ne Natanyél yóm lemwót bè Kana,
yóm benwu udì snakuf Galili ne yó kem lewu ngà Sibidi ne bud lewu bè yó kem dumu le gel lemolò ke Jisas.
Mon Simun Pitér mò kul,
“Naw e hmuket he dou.”
Ne mon le se mò du yó kem dumuhen,
“Mung me kóm.”
Tahu se,
lemwót le,
motun le elem yóm sotu ówóng.
Suloy le buteng hmuket,
laen kô dù guta le.
Timbow mwas bè yó,
tódô mdà bè kilil lanaw Jisas,
okóm là tngón le du ke Jisas yóm tau ton le mdà bè yó yó.
Ne tmaba ebélê le Jisas,
monen,
“Ó kem Wè,
deng wen guta ye kô?”
Mon le se,
“Laen duen.”
Bud monen se mò kul,
“Bot ye fi bè kwanan ye yóm huket ye anì wen tawan ye.”
Tahu se,
bot le,
ne sana wen tawanen,
botong là gbek le mkay du elem ówóng yóm huket le,
bà mon tey tawanen.
Ominen mon du mò ke Pitér yóm sotu gel lemolò ke Jisas,
yóm kenbong nawahen,
monen,
“Yó se gónó tekuy mogot.”
Bè yóm kungol Pitér du yóm yó,
tódô kendel leseken yóm lafin nesen fi ta abay se tehe kóhen,
ne tódô kmó elem él ne mógów ebè Jisas.
Nô le lem ówóng yó kem dumuhen,
kenwa le yóm ówóng igò le demyol yóm huket hnok utón él.
Geblà se klayuk le bè kilil,
tek dô limu folò difu.
Timbow le hotun ete kembu,
tódô ton le yóm ofi sennuk using,
ne wen utón él tnétê nô tahen,
ne wen mambangen.
Ne mon Jisas mò kul,
“Mit ye edini kun dumu yóm utón tawan huket ye yó.”
Omin Pitér motun elem ówóng,
nwahen yóm huket,
ominen demyol du ebè kilil.
Hono utón lembang yóm tawan huket le,
botong lematu bud limu folò tlu kwenen.
Balù yóm tey kwadagen,
là kóen dog ksê yóm huket le.
Mon Jisas se mò kul,
“Géhél ye ne,
ne ye e mken.”
Laen dù bélê le mlos mon du mò du,
“Tmau kóm de?”
abay se tódô tngón le yóm gónó le mogot.
Omin Jisas ma yóm mambang,
ne nólólen bélê le.
Ne senged se kmoen yóm utón él.
Ni se deng getlu dulék Jisas hegfan bè yó kem gel lemolò du kogol yóm deng klowil Dwata du gu lem hatay.
Timbow deng kken le,
mon Jisas mò ke Simun Pitér,
monen,
“Ó Simun,
ngà Jan,
bong nawahem do kô senta kul kbong nawa dou ni kem dumuhem ni?”
Mon Simun se,
“El,
Sér,
tngónem se yóm kbong nawahu kóm.”
Bud mon Jisas se,
“Sen-gyokem dou sen yó kem ngà ubihahu.”
Bud mon Jisas mò ke Pitér,
“Ó Simun,
ngà Jan,
bong nawahem dou kô?”
Bud mon Pitér se,
“El,
Sér,
tngónem se yóm kbong nawahu kóm.”
Bud mon Jisas,
“Sen-gyokem dou sen yó kem ubihahu.”
Bud mon Jisas mò ke Pitér bè getluhen dulék,
monen,
“Ó Simun,
ngà Jan,
bong nawahem dou kô?”
Tô muni nawa Pitér abay se deng tlu dulék Jisas smólók du.
Ne mon Simun se kun,
“Tódô gotu tngónem se yóm kdéen,
Sér.
Tngónem se yóm kbong nawahu kóm.”
Bud mon Jisas se,
“Sen-gyokem dou sen ubihahu.
Tódô tulónu kóm ktahuhen,”
mon Jisas,
“yóm hanà tolo klomihem tau,
sónmoem tendo gel hget lemsek nes,
ne kihu kóm gónó móyô e mógów.
Okóm ke dengi tuha tau,
angat tódô sendololem sigelem,
ne tólóng tau fen mfét kóm,
ne nwiten uu ebè yóm gónóhem là móyô e mógów.”
Yó lanen yóm mon Jisas ni,
tulónen yóm kmò angat katay Pitér,
ne yóm kegdóyón Dwata béléen bè yóm katayen yó.
Ne omin Jisas bud mon du mò du,
“Loloem o.”
Timbow beklil Pitér,
tódô tonen huli kul yóm sotu gel lemolò ke Jisas yóm kenbong nawahen,
yóm tehe myón klohoken bè yóm hol són kkenen bélê le kifu,
yóm tehe mon du mò ke Jisas,
“Tau du mlay kóm sumóng,
Sér?”
Bè yóm kton Pitér du yóm tau ni,
monen mò ke Jisas,
“Ó Sér,
kmoen se kun tau ni duu?”
Bnalà Jisas se,
monen,
“Ke dou kóyô nan mowil kun efet bud kesfuléku,
laen dù bud kóm du ne yó.
Okóm yó dum kóm,
loloem ou.”
Yóm kmon Jisas du yóm yó koni,
tódô gotu mból ebè kdê yó kem lemolò ke Jisas yóm là katay yóm sotu tau lemolò du yó.
Okóm là mon Jisas du dé là matayen,
olon mon du,
“Ke dou kóyô nan mowil efet bud kesfuléku,
laen dù bud kóm du ne yó.”
Yóm sotu tau gel lemolò ke Jisas yó,
du se tmulón du kdê ni kem ni,
bud du se fen smulat du.
Ne tngón me hono tahu yóm tulónen.
Duhen yó,
tey dê he yó kem dumu tehe nmò Jisas.
Ke gotu snulat ket sotu,
déke là kóyówen bè klamangen benwu yó kem bok gónó smulat kul.